গুরু জগৎ

কেটি গ্রিগস (৩০ আগস্ট, ১৯৭৯ - ১ আগস্ট, ২০২১), যিনি পেশাগতভাবে গুরু জগৎ নামে পরিচিত, ছিলেন একজন আমেরিকান কুণ্ডলিনী যোগ শিক্ষক, পডকাস্ট নির্মাতা এবং লেখিকা। তিনি একটি ফ্যাশন ব্র্যান্ড এবং একটি রেকর্ড লেবেলেরও মালিক ছিলেন।

তিনি তার পডকাস্টে ষড়যন্ত্র তত্ত্ব প্রচার এবং ষড়যন্ত্র তাত্ত্বিকদের সাক্ষাৎকার নেওয়ার জন্য পরিচিত ছিলেন।

 প্রাথমিক জীবন এবং শিক্ষা 
কেটি গ্রিগস ১৯৭৯ সালের গ্রীষ্মে কলোরাডোর ফোর্ট কলিন্সে জন্মগ্রহণ করেন। তার মা ছিলেন একজন কৃষক এবং থেরাপিউটিক জোকার। তিনি তাকে নিউ এজ (আধ্যাত্মিক) ধারার শিক্ষা-দীক্ষার মধ্য দিয়ে লালন-পালন করেছেন।

গুরু জগৎ উপাধি গ্রহণের আগে তিনি অ্যাথেনা ডে, কেটি ডে এবং কুণ্ডলিনী কেটি নামেও পরিচিত ছিলেন। প্রাথমিকভাবে স্কুল ছেড়ে দেওয়ার পর, তিনি অ্যান্টিওক কলেজ থেকে একটি ডিগ্রি অর্জন করেন। তিনি হরভজন সিং খালসার কাছে নিউ মেক্সিকোতে কুণ্ডলিনী যোগব্যায়াম শিক্ষা করেন।

 পেশাজীবন এবং দৃষ্টিভঙ্গি 
গ্রিগস লস অ্যাঞ্জেলেসের ভেনিসের লিংকন বুলেভার্ডে অবস্থিত কুণ্ডলিনী যোগ স্টুডিও রা মা ইনস্টিটিউটের মালিক ও পরিচালক ছিলেন। এটি ২০১৩ সালে খোলা হয়েছিল। তার গ্রাহকদের মধ্যে ছিলেন অভিনেত্রী কেট হাডসন, গায়িকা অ্যালিসিয়া কিজ, এবং অভিনেত্রী কেলি রাদারফোর্ড, ডেমি মুর এবং লরা ডার্ন। তার স্টুডিওর কর্মীদের ন্যূনতম মজুরির চেয়ে কম বেতন দেওয়া হত। তিনি ২০১৪ সালের গ্রীষ্মে কলোরাডোর বোল্ডারে তার দ্বিতীয় যোগ স্টুডিও খোলেন।

গ্রিগস রিয়েলিটি রিফিং উইথ গুরু জগৎ পডকাস্টটি পরিচালনা করতেন। কোভিড-১৯ মহামারীর সময় তিনি তার পডকাস্টে, কেমট্রেল এর মাধ্যমে কোভিড-১৯ ছড়ানো হচ্ছে এবং কৃত্রিম বুদ্ধিমত্তা পৃথিবী দখল করে নিতে চলেছে—সম্পর্কিত ষড়যন্ত্র তত্ত্ব প্রচার করেন। এই পডকাস্টে তিনি ষড়যন্ত্র তাত্ত্বিক আর্থার ফার্স্টেনবার্গ এবং ইহুদি-বিদ্বেষী ষড়যন্ত্র তাত্ত্বিক ডেভিড আইকের সাক্ষাৎকার নিয়েছিলেন। গ্রিগস মহামারী চলাকালীন ক্যালিফোর্নিয়ার জনস্বাস্থ্য বিধি মেনে চলেননি এবং কোভিড-১৯ টিকা নিতে অস্বীকার করেছিলেন।

গ্রিগস তার গুরু প্রয়াত হরভজন সিং খালসা, যিনি যোগী ভজন নামে বেশি পরিচিত এবং ধর্ষণ, শিশু নির্যাতন ও আর্থিক অনিয়মের অভিযোগে অভিযুক্ত ছিলেন, সম্পর্কে সমর্থনমূলক বক্তব্য প্রচার করার জন্য সামাজিক যোগাযোগমাধ্যম ব্যবহার করতেন। গ্রিগস কিউঅ্যানন সম্পর্কিত ষড়যন্ত্র তত্ত্বও প্রচার করেছেন, যার মধ্যে পিৎজাগেট ষড়যন্ত্র তত্ত্ব অন্তর্ভুক্ত ছিল। ২০২১ সালে গ্রিগসের দুই প্রাক্তন কর্মচারী তার বিরুদ্ধে রা মা ইনস্টিটিউটকে একটি অন্ধবিশ্বাসবাদী সংস্থা হিসেবে পরিচালনা করার এবং ব্ল্যাক লাইভস ম্যাটার সমর্থককে "তেলাপোকা" বলার অভিযোগ করেছিলেন।

গ্রিগস রোবোটিক ডিজাস্টার নামে একটি পোশাক ব্র্যান্ড এবং রা মা রেকর্ডস নামে একটি রেকর্ড লেবেলের মালিক ছিলেন।

 ইনভিন্সিবল লিভিং (বই) 
২০১৭ সালে হার্পার এলিক্সার গ্রিগসের বই ইনভিন্সিবল লিভিং: দ্য পাওয়ার অফ ইয়োগা, দ্য এনার্জি অফ ব্রেথ অ্যান্ড আদার টুলস ফর আ রেডিয়েন্ট লাইফ () প্রকাশ করে। ইনভিন্সিবল লিভিং-এ গ্রিগসের নিজস্ব মিডিয়া আউটলেট রা মা মিডিয়াতে কুণ্ডলিনী যোগব্যায়াম বিষয়ে আগে শেয়ার করা বিভিন্ন পাঠ অন্তর্ভুক্ত করা হয়েছে। সচিত্রীত বইটিতে সহজ শ্বাস-প্রশ্বাস ও শারীরিক ব্যায়ামের নির্দেশনার পাশাপাশি জীবনধারা এবং স্বাস্থ্য বিষয়ক পরামর্শ দেওয়া হয়েছে। বইটিতে এমন কিছু পরামর্শ রয়েছে যা বিপাক ক্রিয়া বৃদ্ধি, মেজাজ বা মানসিক অবস্থার উন্নতি, সৃজনশীলতা বাড়ানো, মানসিক চাপ কমানো এবং বার্ধক্য বিলম্বিত করার দাবি করে। এছাড়াও এটি আর্থিক সমৃদ্ধি এবং পাঠকদের যৌন জীবন উন্নত করার বিষয়েও পরামর্শ প্রদান করে।

 ব্যক্তিগত জীবন এবং মৃত্যু 
গ্রিগস ২০১৯ সালে স্কটল্যান্ডে শিখ রীতিতে তার স্বামী তেগ নামকে বিয়ে করেন।

গ্রিগস ২০২১ সালের ১লা আগস্ট ৪১ বছর বয়সে মারা যান। বাম গোড়ালিতে অস্ত্রোপচারের পর ফুসফুসীয় ধমনীরোধের কারণে হার্ট অ্যাটাক হয়ে তিনি মারা যান। তাকে হলিউড ফরএভার কবরস্থানে সমাহিত করা হয়েছে।

 উত্তরাধিকার 
এইচবিও ম্যাক্স তার জীবন নিয়ে ব্রেথ অফ ফায়ার নামে একটি ডকুমেন্টারি সিরিজ নির্মাণ করেছে, যার নামকরণ করা হয়েছে কুণ্ডলিনী যোগব্যায়ামের একটি বিশেষ শ্বসনক্রিয়ার কৌশল অনুসারে। ২০২৪ সালের ২৩শে অক্টোবর এইচবিও-তে এর প্রিমিয়ার হয়। এছাড়াও লেইস্ট তাদের ইমপারফেক্ট প্যারাডাইস পডকাস্টের চতুর্থ মৌসুমে গ্রিগসের কাহিনী তুলে ধরেছিল।

 আরও দেখুন 
 মার্কিন যুক্তরাষ্ট্রে যোগব্যায়াম
 যোগ গুরুদের দ্বারা যৌন নির্যাতন
 তথ্যসূত্র 

 বহিঃসংযোগ 
 রা মা যোগ ইনস্টিটিউট – অফিসিয়াল ওয়েবসাইট

বিষয়শ্রেণী:মার্কিন নারী পডকাস্টার
বিষয়শ্রেণী:হলিউড ফরএভার সমাধিস্থলে সমাধিস্থ
বিষয়শ্রেণী:যোগিনী
বিষয়শ্রেণী:কোভিড-১৯ ষড়যন্ত্র তত্ত্ববিদ
বিষয়শ্রেণী:২১শ শতাব্দীর মার্কিন লেখিকা
বিষয়শ্রেণী:অ্যান্টিওক কলেজের প্রাক্তন শিক্ষার্থী
বিষয়শ্রেণী:মার্কিন বেশভূষাশৈলী ব্যবসায়ী
বিষয়শ্রেণী:মার্কিন ষড়যন্ত্র তাত্ত্বিক
বিষয়শ্রেণী:২০২১-এ মৃত্যু
বিষয়শ্রেণী:১৯৭৯-এ জন্ম